SKRIFTLIG FORESPØRGSEL E-1407/00

af Jeffrey Titford (EDD) til Kommissionen

(5. maj 2000)

Om: Svig og korruption i Den Europæiske Union

Vil Kommissionen oplyse, hvilke foranstaltninger der er truffet for at forhindre en gentagelse af svig og korruption som den, der afsløredes i forbindelse med Leonardo-programmet, hvis gennemførelse tidligere kommissionsmedlem Edith Cresson førte tilsyn med?

Svar afgivet af Neil Kinnock på Kommissionens vegne

(13. juli 2000)

EU's bedrageribekæmpelseskontor (OLAF) har foretaget en undersøgelse af den interne ledelse af det TAO (kontor for teknisk bistand), der havde ansvaret for gennemførelsen af Leonardo-programmet, og har i den forbindelse påvist kriminelle forhold, der kan medføre anmeldelse for bedrageri. De pågældende oplysninger blev derefter oversendt til de ansvarlige retsmyndigheder. OLAF's undersøgelse beviste ikke, at ledelsen havde begået fejl ved selve programmets forvaltning.

Foruden OLAF's undersøgelse er der blevet gennemført en administrativ undersøgelse af programmets ledelse, som for nylig afsluttedes. Lige som OLAF's undersøgelse viste rapporten efter denne undersøgelse ikke, at ledelsen af programmet havde begået alvorlige fejl, der skulle medføre disciplinærsager.

Som led i en skærpelse af sikkerheden mod bedrageri, korruption og alvorlige forsømmelser indeholder Kommissionens reformprogram flere bestemmelser, der bl.a. skal hindre en gentagelse af de påviste forhold, og skal imødekomme anbefalingerne i første rapport fra Komitéen af Uafhængige Eksperter.

Ifølge disse bestemmelser skal generaldirektoraterne bl.a. pålægges et større ansvar, og de skal stå direkte til ansvar for den finansielle forvaltning, som de skal redegøre for i en årlig beretning. Generaldirektoraterne skal sættes i stand til i højere grad at foretage revision, og der skal oprettes en uafhængig intern revisionstjeneste ledet og hovedsagelig bestående af kvalificerede revisorer. Desuden skal Kommissionens revisionspersonale øges ved ansættelse af specialister udefra og ved intern efteruddannelse.

Som en rimelig forventning til virkningerne af ændringerne må det antages, at generaldirektoraternes revisionsafdelinger vil overtage revisionen af TAO (og tilsvarende organisationer) eller allerede har overtaget den. Desuden vil den interne revisionstjeneste blive alarmeret, hvis og når en revisionsrapport ikke bliver udsendt inden for en rimelig frist. Denne tjeneste vil da foretage de nødvendige undersøgelser og sende en indberetning om forholdet til Kommissionen.

Som det ærede medlem måske har læst i Hvidbogen om reformen, der blev offentliggjort og præsenteret for Parlamentet den 1. marts, kræver nogle reformbestemmelser om modernisering af finansforvaltningen og kontrollen ændringer i gældende finansbestemmelser, inden de kan træde i kraft. I mellemtiden er Kommissionen ved at gennemføre eller vil gennemføre de ændringer, som ikke kræver lovændringer. Således begyndte den nye interne revisionstjeneste at fungere den 21. juni, og Kommissionen vedtager bestemmelser om decentralisering af den forudgående kontrol den 12. juli. Alle generaldirektorater er ved at foretage en omfattende vurdering af deres finanssystemer, som skal afsluttes senest i september 2000, og alt personale, der beskæftiger sig med finansanliggender, vil fra september modtage en omfattende efteruddannelse.